Lélekmentés és Isten dicsősége IX.
Az evangelizáció: hogyan kezdj hozzá?
Mostani alkalommal lezárjuk az evangelizálásról szóló sorozatunkat. Mindeddig nyolc alkalommal vizsgáltuk az evangelizálás miértjét és hogyanját. Itt az ideje, hogy röviden összefoglaljuk a fő pontokat.

1. Lásd meg a lelki harcot odakint!

Látnunk kell a nagy képet: az evangelizáció nem azért fontos, mert „illik” tenni a keresztyénnek, sem nem azért, mert ez valami átlagfeletti, amivel kitűnünk mások közül, sőt még csak azért sem, mert ezt elvárják tőlünk. Az evangelizáció létszükséglet, mert egy nagy lelki harc közepén vagyunk. 
„11Öltsétek magatokra az Isten teljes fegyverzetét, hogy megállhassatok az ördög minden ravaszságával szemben! 12Mert nem vér és test ellen van nekünk tusakodásunk…” (Ef 6,11-12)

A lelki harc, amelybe szó szerint beleszülettünk, és ahol a győztes oldalra álltunk a megtérésünkkor, most is dúl. A tét nagyobb, mint bármelyik földi harcban, hiszen nem a szabadságunkról, életünkről vagy hazánk függetlenedéséről van szó, hanem a lélek örök sorsáról. A pokol kínjában tényleg minden örökre oda lesz. Ezért nem mindegy, hol állunk a harcban. 
Minden háború hatással van az életekre. A földi harcoknál még a háttérország is érzi a helyzet súlyosságát, amikor elveszik a villanyt vagy jegyre kapnak élelmiszert. Hát mennyivel inkább át kell rendeznie életünket ennek a küzdelemnek, amely a lelkek örök sorsa felett zajlik! Azt mondják, hogy a svájciak annyit éreztek a második világháború lángjaiból, hogy nem lehetett náluk citromot kapni. Nos, a lelki háború nem ilyen. A keresztyénség nem csupán kényelmi dologról való lemondást jelent, hanem megtérést, metanoiát, a gondolkozás gyökeres megváltozását.
Vegyük például az imádságot. Miért imádkozunk? Azért, mert nem teljesülnek vágyaink vagy kényelmetlen az életünk – vagy azért, mert szembenéztünk lelkünk erőtlenségével, bűneink sodró árjával, a kárhozat felé haladó lelkek tömött soraival, és kiáltunk támogatásért, mennyei Segítőért? Pál azt kérte a római gyülekezettől, hogy „kérlek azért titeket, testvéreim, a mi Urunk Jézus Krisztusra és a Lélek szeretetére, tusakodjatok velem együtt, imádkozva Istenhez énértem.” (Róm 15,30)
A lelki harcban naponta szembesülünk gyöngeségeinkkel. Ha őszinte vagy magadhoz, akkor látnod kell szíved visszatérő bűneit, jellemed hibáit, szavaid erőtlenségét, bölcsességed hiányát. Hogyan lennél képes így tusakodni a hatalmasságok ellen, a sötétség világának urai ellen, a gonoszság lelkei ellen, és legfőképp önmagaddal szemben? Ha ez a kérdés felmerül benned, akkor jó úton jársz. Isten ugyanis pont ezért adta az imádság eszközét. Azért teremtette meg a közvetlen összeköttetést, „forróvonalat” az ég és menny között, hogy a hiányosságainkat kipótolja az Ő kegyelme. Azért, hogy erőtlenségeink ellenére is megmutatkozzon az Ő ereje. Azért, hogy lélekmentő tudj lenni Te is, aki szintén arra szorultál, hogy a lelkedet valaki megmentse.
Rendelkezned kell tehát ezzel a látképpel: az evangelizálás nem azért fontos, mert egy pluszfeladat, hanem mert emberek milliárdjai mennek a lelki halál felé. Nem azért kell evangelizálnod, hogy te kipiálj egy négyzetet a feladatlistádon, hanem azért mert ők elvesznek e nélkül. 
2. Lásd meg: az evangelizáció folyamat!
Egy másik dolog, amit hangsúlyoztunk, hogy az evangelizálás nem egyenlő az emberek közvetlenül Krisztushoz vezetésével. Legtöbbünknek a fejében az az elképzelés alakult ki a jó bizonyságtevőről, aki minden alkalmat megragad, hogy Krisztusról beszéljen, rámenős, frappáns válaszai vannak, és sokak megtérésében játszik szerepet.
Ezt az egysíkú elképzelést azonban korrigálnunk kellett. Ugyan legtöbben azt szeretnénk, ha egy bizonyságtételünkre, egy jó beszélgetésre egyből megtérne a másik, de tapasztalatainkból is tudjuk, hogy nem ez a helyzet. Azért nem, mert az evangelizáció egy folyamat.
„5Hát kicsoda Apollós, és kicsoda Pál? Szolgák csupán, akik által hívőkké lettetek, ahogy az Úr adta mindegyiknek. 6Én plántáltam, Apollós öntözött, de Isten adta a növekedést.” (1Kor 3,5-6 vö. még Jn 4,35-38)

A mezőgazdaságban nem lehet egyből aratni. Sőt, nem lehet mindig aratni. Szántás, vetés, öntözés, aratás – ezek mind a lelki mezőgazdálkodás állomásai. Rosszul tesszük, ha csupán az evangélium hirdetésében látjuk az evangelizálást. Néha ez sokkal alapvetőbb dolgoknál kezdődik: a keresztyén jellem megmutatásában, odafigyelésben, kérdésekben, időben megadott válaszokban.
Nyilván vannak, akik már elő lettek készítve az aratásra, mert valaki már feltörte szívüket, belévetette a magot, és gondozta azt. Másoknál azonban ez nem történt meg. Ha nem ismerjük fel a lényegi különbséget az emberek állapota között, akkor lehet, hogy épp a szárba szökkent gabonát próbáljuk learatni – sajnos sikertelenül. 
Meg kell látnunk tehát, hogy a szóbeli bizonyságtétel, a szűken vett evangelizálás nem hat mindenkire. Szükséged van egy általánosabb, kiegyensúlyozottabb képre. Nem kell félned attól, hogy nem mondod el az evangéliumot az első találkozáskor, ha valóban az a vágy van a szívedben, hogy megismerd a másikat, és állapotának megfelelő „kezelésben” részesítsd. Nem a bűnvalló imádság elmondásában kell segítened feltétlenül az embereket, hanem abban, hogy ki-ki megtegye az épp előtte lévő következő lépést – legyen ez egy őszinte kérdés, a válaszon való gondolkodás vagy a Biblia kinyitása. 
3.  Hogyan kezdd tehát?
Mindez pedig elvezet a gyakorlati kérdésekhez. Mit tegyél tehát a gyakorlatban?

1. Élj keresztyénként! Az evangélium üzenetét életünknek is mutatnia kell. Mit érnek az ajkunkról hangzó szép igazságok, ha a kegyelem és irgalmasság helyett életünk inkább a törvényeskedést sugározza? Vagy az őszinteség helyett a képmutatást és rejtegetést?
Nem mindegy, hogyan élünk kedves budapesti gyülekezet. A Szentírás igazságait tükröznie kell életünknek. Mindezt gyakran halljuk, ám az evangelizálás vonatkozásában sem közömbös, hogy könnyen megtűrjük-e az életünkben a pletykát, haragot, mértéktelenséget, panaszkodást, lustaságot – mert ez igenis látszódik.

Nyilván nem lehetünk tökéletesek, ám mégis Krisztus képmásaivá kell válnunk. Az életünknek a kegyelmet kell visszatükröznie. Ám a kegyelemnek van két oldala. Beszélhetünk megigazító kegyelemről – azaz arról, hogy bár a mi romlottságunk és nyomorúságunk ugyanolyan, mint más emberé, Isten mégis érdemeinkre való tekintet nélkül kiválasztott, és bűnbocsánatot, örök életet ajándékozott nekünk. Ennek az igazságnak úgy kell megjelennie az életünkben, hogy nem akarunk tökéletesnek tűnni, hanem engedjük, hogy az emberek lássák a bukásainkat, és azok között a Krisztusba vetett hitünket is. Ez adhat lehetőséget arra, hogy elmondjuk: Krisztus irgalma tett azzá, akik vagyunk.
Ugyanakkor beszélnünk kell a megszentelő kegyelemről is. Isten irgalma nem csupán felemelt a vádlottak sorából az üdvözültek közé, hanem egy belső átalakítást is elindított az életünkben. Az embereknek látniuk kell bennünk a törekvést a szentségre, az Istennek való tetszésre. Ha ezt sikerül látniuk, ez is Isten kegyelméről beszél.
2. Nézz szembe az elszigetelődés problémájával! Az egyik legnagyobb probléma, amit az evangelizálás terén látok a keresztyéneknél, az az elszigetelődés. Sokszor a világ nyomásával, istentelenségével való harcunk oda vezetett, hogy az emberektől is elvágtuk magunkat. Sok keresztyénnek nincsenek mélyebb hitetlen ismerősei vagy barátai. Úgy gondolom, ez óriási probléma, hiszen személyes kapcsolatok híján a lélekmentésre sem lesz lehetőségük.
Változtatni kell tehát az életmódunkon! Emlékeznünk kell Jézusra, aki a bűnösök és vámszedők barátja volt. Pálra, aki zsidónak zsidóvá, görögnek göröggé lett. Nekünk is követnünk kell a példájukat, és alkalmazkodnunk kell az emberekhez.

Az alkalmazkodás még nem jelent egyet a jóváhagyással. Az, hogy nem mondod meg mindenről a véleményedet, amit egy hitetlen életében helytelennek tartasz, nem jelenti, hogy jóvá is hagyod azt. Ám a lélekmentés folyamatában legyen a célunk az, hogy ne jelentéktelen dolgokon vitatkozzunk, hanem a lényegi, szentírásbeli kérdéseket tudjuk tárgyalni. Törekedned kell, hogy az emberek legyenek felszabadultak a társaságodban, és ne azt lássák a keresztyénségből, hogy az csupán abból áll, hogy nem dohányzol, vagy milyen ruhát hordasz. Az embereknek nem miattad, hanem Krisztus és a Lélek miatt kell megváltozniuk.

Mindehhez elérhetőnek kell lenned. Rohanó világunkban legtöbbünknek életét leköti a munka, család és gyülekezet – de valahol a hitetlenek számára is kell lennie helynek! Ha áthív a szomszédod beszélgetni, és nem mész, jövő héten már nem biztos, hogy próbálkozik. Elérhető vagy-e?
Az elérhetőségen túl azonban többre is szükség van. Mennyire vagy kezdeményező? Keresed-e a beszélgetésekben a közös érdeklődési területet? Megnyitod-e magánéletedet előttük, kész vagy-e problémákat is megosztani? Mindaddig, amíg megtartjuk a három lépés távolságot, miért várnánk, hogy az emberek őszintén megosszanak olyan mély dolgokat, mint a lelkiismeretfurdalásuk vagy az örökkévalósággal kapcsolatos töprengéseik? Az embereket szeretned kell, barátkoznod velük a szó legszorosabb értelmében.
3. Készülj fel az evangélium szóbeli átadására! Amikor azt hangsúlyoztuk, hogy az evangelizálás folyamat, nyilván nem tettük szükségtelenné a szóbeli bizonyságtételt. Távolról sem! Tehát, ahogy kapcsolatokat, barátságokat építesz ki másokkal, légy felkészülve beszélni az evangéliumról. Ennek a kapcsolat mélységének megfelelően több szintje van. (1) Utalhatsz egy-egy megfelelő alkalom során a Krisztussal való kapcsolatodra, és arra, hogyan befolyásolaj Ő az életedet. (2) Elmondhatod, hogyan találkoztál te személyesen Krisztussal. (3) Kifejted az evangélium üzenetét, a megváltás isteni tervét.
Ha átnézed e szinteket, mit gondolsz, melyik területen van a legnagyobb hiányosságod? Hogyan segíthetnél ezen, vagy ki segíthetne, hogy tudj növekedni?

4. Használd a testvéreidet! Sose felejtkezz meg arról, hogy a keresztyén élet nem egyéni küldetés. Az evangelizálás sem az. Szükségünk van bátorításra, segítő észrevételekre, helytálló kritikára, a tapasztalatok megosztására. Éppen ezért bátorítalak, kedves gyülekezet, hogy osszátok meg egymással evangelizálási törekvéseiteket, sőt ismertesd meg hitetlen barátaiddal más hívő testvéreidet! Ha alkalmat adsz ismerőseidnek arra, hogy lássanak, hogyan élitek meg a keresztyénséget egymás között, ez egy újabb bizonyságtétel lehet Krisztus átformáló erejéről. Hasonlóan: lehet, hogy a másiknak van egy jobb válasza, megfelelőbb stílusa a felmerülő kérdés megbeszélésében. Használjátok egymás képességeit!
5. Imádkozz konkrétan emberekért! Ne felejtsd el, hogy a lélekmentés elsősorban nem a te munkád. Még ha Isten a te kapcsolataidat és szavaidat használja is, az újjászületést és megtérést Ő adja az embernek. Ha magadra nézel, lehet, sok alkalmatlanságot látsz az evangelizálás terén. Tudod, mire késztet ez? Hogy imádkozz! Imádkozz azért, ha nem érint a kárhozók sorsa! Imádkozz, ha félelmek vesznek erőt rajtad, és nem igazán tudsz Krisztusról beszélni mások előtt. Imádkozz, ha úgy érzed, áthatolhatatlan akadályba botlottál valaki életében. Imádkozz, ha nem látsz semmi reményt valaki megváltozásában! Bárhogy is legyen – imádkozz! Ne csak általánosságban, hanem konkrétan!
6. Bízz a Szentlélekben! Ha alapvetően megértjük, hogy az emberek megtérítése a mi feladatunk, ez nagy nyugalmat adhat, hiszen rábízhatjuk a Szentlélekre az igazi lelki munkát. éppen ezért ne légy türelmetlen a Lélek munkálkodásával szemben. Lehet, hogy valakinek az életében a dolgok rosszabbra fordulnak, és Isten elleni lázadása erősebb lesz. Még az ilyen helyzetek is lehetnek az ő javára, hiszen ráébreszthetik Istentől való függésére. Ilyenkor is légy mellettük, hallgasd meg őket, és ha kell, bátorítsd a helyes útra!
7. Tartsd ki mellettük! Sokszor várjuk a gyors csodát. Egy igehirdetés („Ez annyira neki szólt!”), egy beszélgetés („Olyan jól el tudtam mondani!”), és az emberek megtérnek. Ám korántsem ez történik általában. Lehet, hogy sokadjára hallja már az evangéliumot, ám semmi változás. Ám ne add fel a küzdelmet! Mindannyian reménytelen helyzetnek látszottuk életünk egy adott pillanatában. Ám Isten, és akiket Ő körénk helyezett, nem adták fel a lelkünkért folytatott tusát. Ott voltak ismerősként, barátként akkor is, amikor ellenségesek, érdektelenek voltunk. Ez a kitartás sokkal nehezebb, mint a bizonyságtétel elkezdése. Felkelteni az érdeklődést, egy-két érdekes kérdést átbeszélni, egy alkalmat megtartani könnyebb, mint rendszeresen hívni valakit telefonon, rászánni az időt, imádságban hordozni. Ám ne adjuk fel a harcot – maga az Úr Jézus is így tett a tanítványaival. Talán mi már régen feloszlattuk volna azt a „haszontalan bandát” – de Ő kitartott, és kitartását nagy aratás koronázta.
Kívánom, hogy mindaz, amit tanultunk az Úrtól, formálja gondolkodásunkat, imaéletünket, gyakorlatunkat. Ámen.
� A következő pontok nagyjából Kim Petersen: Az evangélizálás, mint életstílus c. könyvének 129-132. oldalait követik. 

